**Se întreba cândva poetul**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se întreba cândva poetul,

Scrutând departe în amurg:

-Cum să revărs aceste patimi

Ce-n nopţi ca râurile-mi curg?

-Să-ncapă oare într-o carte

Visele nopţii unui bard?

Pot oare stinse-a fi-n cuvinte

Atâtea doruri ce mă ard?

Şi îşi lăsă domoală pana

Să scrijelească al lui gând,

Pe un răboj venit din lume

Cândva, cuvânt după cuvânt.

Şi versurile se legară

Ca fermecate, în şirag,

Când amărui ca o durere,

Când dulci ca ochii celui drag.

Şi se-adunară pagini, pagini,

Un tom umplu încet, încet,

Şi încă n-a secat izvorul

Din visul bietului poet.

Şi el mai scrise încă unul,

Şi multe altele-a mai scris,

Până l-a năpădit amurgul

Şi iarna vieţii-n păr l-a nins.

Şi într-o dimineaţă rece,

Din vise nu s-a mai trezit.

L-au arvunit în ceruri sfinţii

Să pună rimă-n răsărit.

Pe tomurile lui rămase

Prin biblioteci se-aşterne colb.

Doar zorii fiecărei zile

Îi spun azi versul pe de rost.